《罗汉松》
清代·曾燠

莲社虚无人，留此一尊宿。
岿然同五老，相望须眉绿。
想当侍远师，长未三尺足。
身是菩提树，已非凡草木。
仲堪临北涧，僧彻啸南麓。
师也摩其顶，千年缮性熟。
无心弄神通，变化骇流俗。
老态益婆娑，支离复拳曲。
气作香炉云，声如石梁瀑。
六朝栋梁材，摧朽何太速！

作者简介：（1759—1830）江西南城人，字庶蕃，号宾谷。乾隆四十六进士，历任户部主事、两淮盐运使、贵州巡抚。工诗文。有《赏雨茅屋集》，又辑《江西诗征》及《骈体正宗》。